  Анжелика Тихонова корреспондент Удмуртиысь 48 лулчеберет ужъюртъёс 14-22 аресъем егитъёслы музейёсы, театръёсы, галереяосы, филармониосы но мукет лулчеберет ужъюртъёсы ветлыны кылдытэм «Пушкинская карта» федерал программа борды итӥськизы. Со сярысь элькун тӧролэн но кивалтэтлэн пресс-службазы ивортӥз. Пӧлазы куинь частной, 13 кун но 32 муниципал ужъюртъёс. Соос пушкын Дэбес черкогуртысь Сибыр трактлэн историезлы сӥзем музей но Эгра ёросысь Бачкей гуртысь «Этапный пункт» музей. Берпуметӥез 2000-тӥ арын Сибыр трактын интыяськем азьвыл этапной пунктын усьтэмын. Юртэз 1877-тӥ арын матысь гуртъёсысь рекрутъёс пуктӥзы. Со дырысен сое одӥг пол но рос-прос ӧз тупатъялэ, нош утьыны 1900-тӥ арын кык классъем земской училище усьтэмзылы луыса быгатӥзы. Туннэ нуналлы музей «Сибирский тракт – дорога сквозь века» экскурсионно-туристической маршрутлэн люкетэз луэ. Со но мукет лулчеберет ужъюртъёсы ветлыны «Пушкинской карта» басьтон понна «Госуслуги» порталын регистрация ортчоно но учётной записез юнматоно; смартфонэ «Госуслуги. Культура» ватсэт пуктоно; тыриськонъя «Мир» сӧзнэтлэсь виртуальной картазэ кылдытоно яке картаез «Почта банк» ёзэтъёсысь басьтыны луэ. 2022-тӥ арын 1-тӥ толшорысен картаосы 5 сюрс манет ватсалозы. Нош туэ понэмез коньдон «ӝуалоз». Пусъём, туннэ нуналлы Удмуртиын «Пушкинская карта» программае пыриськисьёс пӧлын азьветлӥсь Драмая ӟуч театр луэ. Отысь спектакльёсы картаосъя 2 сюрс 300-лэсь ятыр билетъёс вузазы ни. Озьы ик азьпал радын Йӧскалык театр но П. И. Чайковский нимо операя но балетъя театр мыно. Музейёс пӧлын нырысетӥ интыын М. Т. Калашников нимо ыбылӥськон пыӵал тӥрлыкъя музей огъет луэ. Та дырлы отчы 339 билетъёс басьтӥзы ни. Муниципал ужъюртъёс пӧлын ӵектосэ «Молодой человек» театр умой пыриське. Соос егитъёслы куать спектакльёссэс, куинь театр программаоссэс возьматыны но профориентационной экскурсия ортчытыны дасясько. Тодэ вайытом, «Пушкинская карта» федерал программа Россиын 2021-тӥ арын 1-тӥ куарусёнэ ужзэ мытӥз. Со улсын 14-22 аресъем егитъёс лулчеберет ужрадъёсы ветлыны куинь сюрс манетэн карта кылдытыны быгатӥзы.  Тегъёс: Лулчеберет Ижкар егитъёс Удмуртия  